Árið 2019 hefur svo sannarlega verið viðburðarríkt hjá Vísindasmiðju Háskóla Íslands . Vísindasmiðjan hefur frá fyrsta degi , í mars 2012 , verið nær uppbókuð og hafa færri komist að en vilja . Þangað hafa nú komið um 25 þúsund skólabörn og er smiðjan opin skólahópum af öllu landinu , skólum og börnum að kostnaðarlausu . Núna tekur Vísindasmiðjan árlega á móti um 6.000 grunnskólanemum + um 250 kennurum . Auk skólahópa tók Vísindasmiðjan á móti gestum á öllum aldri á opnum viðburðum á menningar - og menntastofnunum og almannarýmum , svo sem Hörpu , Fjölskyldu - og húsdýragarði og á bókasöfnum . Gestir á slíkum viðburðum eru nú um 4 þúsund á ári og fer ört fjölgandi . Þá eru ótaldir gestirnir í ferðum Háskólalestarinnar , en Vísindasmiðjan breytist í farandsmiðju vor hvert og ferðast um land allt með Háskólalestinni . Í ferðum lestarinnar býðst landsmönnum í dreifðum byggðum að kynnast vísindum með aðgengilegum hætti og jafnast þannig tækifæri og aðgangur landsmanna að þekkingu og fræðum . Starfsmenn Vísindasmiðjunnar eru kennarar og nemendur HÍ og fá háskólanemar sem þar starfa einstaka þjálfun í vísindamiðlun meðfram sínu námi . Nýlega braut Vísindasmiðjan blað í sögu barnamenningar á Íslandi þegar hún fékk veglegan styrk úr nýstofnuðum Barnamenningarsjóði Íslands ( 3.7 millj kr. ) vegna dagskrár í Hörpu veturinn 2019 - 2020 . Þar mætast listir og vísindi á skapandi og lifandi máta og má segja að með þessum áfanga hafi vísindin verið viðurkennd sem hluti af menningu barna og nú geta börn á öllum aldri kynnst þeim af eigin raun í stærsta menningarhúsi landsins . Í haust hlaut svo Vísindasmiðjan vísindamiðlunar viðurkenningu RANNÍS sem afhent var við opnun Vísindavöku Rannís laugardaginn 28. september 2019 Vísindasmiðjan hefur undanfarið verið í nánu samstari við Fab Lab Reykjavík og Nýsköpunarmiðstöð Íslands um nýsköpunarkeppnina MeMa ( Menntamaskínan ) , starfar með KrakkaRÚV að gerð þátta um vísindi fyrir börn ( VÍSUNDUR ) , tekur þátt í verkefninu LÁN ( Listrænt ákall til náttúrunnar ) og margt fleira . Lögð er áhersla á að tvinna Heimsmarkmið Sameinuðu þjóðanna inn í starfsemi og verkefni Vísindasmiðjunnar og hafa loftslags - og umhverfismál fengið sérstakan sess , eins og sjá má m.a. í ofangreindum samstarfsverkefnum .